## Odluka Hrvatske agencije za poštu i elektroničke komunikacije

### NN 49/2009 (20.4.2009.), Odluka Hrvatske agencije za poštu i elektroničke komunikacije

49 20.04.2009 Odluka Hrvatske agencije za poštu i elektroničke komunikacije

HRVATSKA AGENCIJA ZA POŠTU I ELEKTRONIČKE KOMUNIKACIJE

1121

Na temelju članka 12. stavka 1. točke 2., članka 14. stavka 4. i članka 128. Zakona o elektroničkim komunikacijama (»Narodne novine« br. 73/08, u daljnjem tekstu: ZEK), članka 63. stavka 4. Zakona o telekomunikacijama (»Narodne novine« br. 122/03, 158/03, 60/04 i 70/05; u daljnjem tekstu: ZOT), te članka 202. Zakona o općem upravnom postupku (»Narodne novine« br. 53/91, 103/96, u daljnjem tekstu: ZUP) povodom zahtjeva trgovačkog društva HT-Hrvatske telekomunikacije d.d., Zagreb, Savska cesta 32, za izdavanje prethodne suglasnosti na cijene usluge, Vijeće Hrvatske agencije za poštu i elektroničke komunikacije (u daljnjem tekstu: Vijeće HAKOM-a) je na sjednici održanoj 24. ožujka 2009. g. donijelo

ODLUKU

I. Trgovačkom društvu HT-Hrvatske telekomunikacije d.d., Zagreb, Savska cesta 32 daje se suglasnost na cijenu instalacije usluge Net Phone u iznosu od 1,00 kn (PDV uključen), uz sklapanje ugovora s obveznim trajanjem od 24 mjeseca.

II. Ova odluka objavit će se u »Narodnim novinama«.

Obrazloženje

Hrvatska agencija za poštu i elektroničke komunikacije (u daljnjem tekstu: HAKOM) je 23. veljače 2009. g. zaprimila od trgovačkog društva HT-Hrvatske telekomunikacije d.d. (u daljnjem tekstu: HT) zahtjev za izdavanjem suglasnosti na cijenu instalacije usluge Net Phone, kojom se poslovnim korisnicima omogućuje instalacija predmetne usluge po cijeni od 1,00 kn (PDV uključen) uz sklapanje ugovora s obveznim trajanjem od 24 mjeseca (u daljnjem tekstu: proširena ponuda). Osim proširene ponude HT zadržava i postojeću ponudu instalacije navedene usluge po cijeni od 610,00 kn (PDV uključen), a koja nije vezana uz sklapanje ugovora s obveznim trajanjem (u daljnjem tekstu: postojeća ponuda).

Nadalje, vezano uz proširenu ponudu odnosno uz mogućnost raskida ugovora, HT u svom zahtjevu ističe kako korisnik ima pravo raskinuti ugovor i prije isteka razdoblja od 24 mjeseca uz obvezu plaćanja određene razumne naknade čiji iznos ovisi o razdoblju u kojem korisnik raskida ugovor i jednak je određenom postotku tzv. posebnih pogodnosti. Posebna pogodnost iznosi 609,00 kn i predstavlja razliku između cijene nove ponude u iznosu od 1,00 kn i cijene postojeće ponude u iznosu od 610,00 kn. U slučaju kada korisnik raskida ugovor u prvoj trećini obveznog trajanja, dužan je platiti puni iznos pogodnosti odnosno 609,00 kn. Međutim, u slučaju kada korisnik ugovor raskida u drugoj trećini obveznog trajanja dužan je platiti 75% iznosa pogodnosti, odnosno 50% iznosa pogodnosti, ako ugovor raskida u trećoj trećini obveznog trajanja ugovora.

Nastavno na navedeno, HT u svom zahtjevu ističe da korisnik, u slučaju raskida ugovora prije isteka razdoblja obveznog trajanja, neće biti dužan platiti bilo kakve druge naknade osim prethodno navedenih naknada. Kao dio Net Phone usluge, osim cijene instalacije, naplaćuje se i mjesečna naknada i to kao dodatna mjesečna naknada na postojeću (i) mjesečnu naknadu za uslugu pristupa javnoj govornoj usluzi putem priključka na nepokretnu mrežu te (ii) mjesečnu naknadu za uslugu ADSL pristupa, s obzirom da iste predstavljaju tehnološki preduvjet pružanja usluge Net Phone.

Vijeće HAKOM-a je postupak rješavanja navedenog zahtjeva HT-a vodilo po odredbama ZOT-a iako je zahtjev HT-a zaprimljen nakon donošenja ZEK-a. Naime, prema članku 128. stavku 2. ZEK-a do završetka postupaka iz članka 52. stavka 1. ZEK-a i određivanja, zadržavanja, izmjene ili ukidanja regulatornih obveza operatorima sa značajnom tržišnom snagom u skladu s odredbama ZEK-a, ostaju na snazi i primjenjuju se sve regulatorne obveze koje su određene ili propisane tim operatorima na temelju propisa koji važili do stupanja na snagu ZEK-a. Nadalje, Vijeće HAKOM-a je postupak rješavanja gore navedenog zahtjeva vodilo sukladno odredbama članka 63. ZOT-a.

HAKOM je proveo analizu proširene ponude na način da je posebno analizirao cijenu i uvjete proširene ponude, ali i utjecaj iste na telekomunikacijsko tržište, s posebnim naglaskom na sprječavanje narušavanja ili ograničavanja tržišnog natjecanja te osiguravanje zaštite korisnika usluga. Temeljem provedene analize Vijeće HAKOM-a je zaključilo da proširena ponuda omogućuje korisnicima instalaciju predmetne usluge po povoljnijoj cijeni od postojeće, u iznosu od 1,00 kn uz sklapanje ugovora s obveznim trajanjem od 24 mjeseca. Vezano za sklapanje ugovora s obveznim trajanjem od 24 mjeseca, koji HT navodi kao uvjet za instalaciju predmetne usluge po povoljnijoj cijeni, HAKOM smatra da isti ne narušava prava korisnika usluga pošto proširena ponuda omogućuje, putem plaćanja određene naknade, mogućnost raskida navedenog ugovornog odnosa i prije isteka razdoblja obveznog trajanja. Važno je istaknuti da najviši iznos naknade, koja se plaća ukoliko korisnik raskine ugovor, nije veći od postojeće cijene instalacije predmetne usluge u iznosu od 610,00 kn. Iz navedenog proizlazi da obvezno trajanje ugovora od 24 mjeseca neće spriječiti korisnike proširene ponude da i prije isteka istog prihvate ponudu drugog operatora. Sukladno svemu navedenom, Vijeće HAKOM-a smatra da su ispunjena načela iz članka 63. stavka 3. ZOT-a te da navedena ponuda neće izazvati negativan učinak za druge operatore na tržištu u pogledu mogućnosti stjecanja novih korisnika. Također, ugovaranjem predmetne usluge HT-a ne obvezuje se korisnike na korištenje javne govorne usluge koju nudi HT iz razloga što svaki korisnik proširene ponude i dalje zadržava mogućnost izbora operatora koji će mu pružiti javnu govornu uslugu, kao i ostale usluge.

Potrebno je naglasiti, da na snazi ostaje i postojeća ponuda te će istu moći izabrati korisnici koji se ne žele ugovorno vezati na period od 24 mjeseca čime se ne uskraćuje mogućnost izbora korisnika.

Slijedom navedenog, Vijeće HAKOM-a je temeljem članka 12. stavka 1. točke 2., članka 14. stavka 4. i članka 128. ZEK-a, sukladno članku 63. stavku 4. ZOT-a te članku 202. ZUP-a, odlučilo kao u izreci ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor pred Upravnim sudom Republike Hrvatske u roku od 30 dana od dana primitka.

Klasa: 344-01/09-01/396

Urbroj: 376-11-09-02

Zagreb, 30. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 49/2009-1121